To piger sidder i skrædderstilling og dupper hvid maling på lilla stykker stof med en opvaskesvamp. ’Nej tak til milliardnedskæringer’ står der på bannerne, som et for et bliver hængt til tørre på snoren ved siden af. På væggen hænger en søjle af røde A4-ark med overskriften ’Antal deltagende på Facebook’.

’10.000 deltagere’ og ’11.000 deltagere’ står der på de røde ark, efterhånden som papirsøjlen og deltagerantallet kryber op ad væggen. Ved 12.000 deltager nåede de loftet, men deltagerantallet stiger stadig på Facebook.

»Det er spændende, hvor mange vi bliver ved demonstrationen«, siger Yasmin Davali, der er formand for Danske Studerendes Fællesråd (DSF), da hun tager imod på Uddannelsesalliancens kampagnekontor over Studenterhuset i København.